**Anna Midelfart** (født Hyková 20. januar 1947 i Strakonice i Tsjekkoslovakia) er en norsk-tsjekkisk øyelege og biokjemiker. Hun er professor emerita i øyesykdommer ved NTNU i Trondheim.

Liv og virke
------------

Hun er datter av godseier Josef Hyka og hans hustru, økonomisjef Anna Habersbergerová. Hun tok artium ved kjemigymnaset i Lovosice i 1966, og studerte deretter kjemi ved Karlsuniversitetet i Praha i to år og ved Christian-Albrechts-Universität zu Kiel i ett år.

Som student i Praha møtte hun sin blivende ektemann Erik Midelfart fra Trondheim, og kom til Norge etter Warszawapaktens invasjon av Tsjekkoslovakia i 1968. Anna og Erik Midelfart giftet seg i 1969, og Anna ble norsk statsborger i 1971.

Anna Midelfart ble utdannet sivilingeniør med 2. avdeling biokjemi fra NTH i 1971. Deretter begynte hun å studere medisin. Hun tok medisinsk embedseksamen i 1978 og den medisinske doktorgrad i 1988. Samme år ble hun godkjent som spesialist i øyesykdommer. Hun har også en mastergrad i helseadministrasjon. Hun hadde både kliniske og vitenskapelige stillinger frem til 1996, da hun ble utnevnt til Norges første kvinnelige professor i øyesykdommer (oftalmologi) ved NTNU. Hun ble også overlege i bistilling ved øyeavdelingen ved St. Olavs hospital. Fra 1996 til 2001 var hun også professor II i biofysikk ved NTNU.

Midelfart har over 100 vitenskapelige publikasjoner med hovedvekt på transport av ioner og vann i hornhinnen, som også var emne for hennes doktorgradsavhandling; studier av metabolske prosesser i øyet, og endringer som skjer under påvirkning av UV-stråling, medikamenter og sykdom. Blant annet i HUNT-undersøkelsen har hun vært med på å studere brytningsfeil i øyet med hovedvekt på nærsynthet. Hun har forestått kliniske studier innen nevrooftalmologi og andre øyesykdommer.

Anna Midelfart har hatt en rekke verv innen universitetsmiljøet, Den norske legeforening og Norges forskningsråd. I 1993 var hun prodekan ved Det medisinske fakultet. Hun grunnla i 1990 yrkesforeningen Leger i vitenskapelige stillinger (LVS) under Den norske legeforening. Hun ble tildelt Orkidéprisen av LVS i 2010, og ble utnevnt til æresmedlem i 2017. Hun ble i 2017 tildelt Hjalmar Schiøtz' minnemedalje fra Norsk oftalmologisk forening, som hun også har ledet.

Hun er medlem av flere vitenskapelige organisasjoner, deriblant Det Kongelige Norske Videnskabers Selskab, American Academy of Ophthalmology, International Society for Eye Research, European Association for Vision and Eye Research og Association for Research in Vision and Ophthalmology. 

Erik Midelfart er lege og spesialist i nevrologi. Anna og Erik Midelfart har datteren Jana Midelfart Hoff, som er professor, overlege, spesialist i nevrologi og tidligere byråd i Bergen, og sønnen Sven Midelfart, som er universitetslektor og spesialist i allmennmedisin.

Referanser
----------

1. 1 2 3   Records of persons of interest, svazky.cz[Hentet fra Wikidata]
2. 1 2 3  Larsen, Øivind (red.) (1996). *Norges leger*. IV. Oslo: Den norske lægeforening. s. 75–76.
3. 1 2 3  «Anna Midelfarts profil». LinkedIn. Besøkt 12. oktober 2019. [*død lenke*]
4. ↑  Ressem, Synnøve (5. september 2006). «Anna Midelfart: Professor i ei ulvetid». *Universitetsavisa*. Besøkt 12. oktober 2019.
5. 1 2 3  «Anna Midelfart». NTNU. Besøkt 12. oktober 2019.
6. 1 2 3 4  Seberg, Gunn Marit (2. desember 2010). «Orkidéprisen tildelt Anna Midelfart». *Tidsskrift for Den norske legeforening*. Besøkt 12. oktober 2019.
7. ↑  Mikkelsen, Solveig (26. januar 2018). «Minnemedalje til Anna Midelfart». *Universitetsavisa*. Arkivert fra originalen 12. oktober 2019. Besøkt 12. oktober 2019.

Eksterne lenker
---------------

* «Anna Midelfart», fra Norges teknisk-naturvitenskapelige universitet (NTNU)

|  |  |
| --- | --- |
| Oppslagsverk/autoritetsdata | VIAF **·** CRIStin
 |